VENDIM
Nr. 33, datë 21.2.2020

MBI KËRKESËN E SHOQËRISË “BESTA” SHPK, PËR LICENCIM NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK “KUÇOVA 2”, ME KAPACITET TË INSTALUAR 2 mw

Në mbështetje të neneve 16, 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar, neneve 4, pika 1, germa “a”; 5, pika 1 germa “a” dhe nenit 13, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, datë 29.6.2016 dhe nenit 15, të “Rregullores të organizimin, funksionimin dhe procedurave të ERE-s”, miratuar me vendimin nr. 96, datë 17.6.2016, Bordi i ERE-s, në mbledhjen e tij të datës 21.2.2020, mbasi shqyrtoi relacionin e përgatitur nga Drejtoria e Licencimit, Autorizimeve dhe Mbikëqyrjes me nr. 30/3 prot., datë 7.2.2020, mbi kërkesën e shoqërisë “Besta” sh.p.k., për licencim në veprimtarinë e prodhimit të energjisë elektrike nga centrali fotovoltaik  “Kuçova 2”, me kapacitet të instaluar 2 mw,
konstatoi se: 
- Bordi i ERE-s, me vendimin nr. 108, datë 26.6.2019, filloi procedurën për licencimin e shoqërisë “Besta” sh.p.k. në veprimtarinë e prodhimit të energjisë elektrike nga centrali fotovoltaik  “Kuçova 2” me kapacitet të instaluar 2 mw.
- Në vijim të kësaj vendimmarrje u krye njoftimi në medien e shkruar me shkresën nr. 32/32, datë 26.6.2019, dhe në përfundim të afatit të përcaktuar në nenin 10, pika 11, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, i ndryshuar, nuk rezultoi të ketë vërejtje apo ankesa nga palët e treta, lidhur me aplikimin e bërë nga shoqëria “Besta” sh.p.k.
- Me shkresën nr. 394/1 prot., datë 3.7.2019, ERE iu drejtua shoqërisë duke i njoftuar fillimin e procedurës dhe kërkoi plotësimin e dokumentacionit të munguar i cili konsistonte në:
Dokumentacioni juridik, administrativ dhe pronësor, neni 9, pika 2:
- germa “f”, marrëveshje koncesioni ose autorizimi nga Këshilli i Ministrave në rastet e aplikueshme në përputhje me kuadrin ligjor përkatës; 
- germa “g”, dokumente që vërtetojnë pronësinë e aplikuesit në zonat ku do të shtrihet projekti (kontrata shitblerje, kontrata qiraje, akte dhurimi, kontrata premtim shitblerje, marrëveshje me subjektet që kanë në pronësi zonat ku shtrihet projekti për ato veprimtari që përdorin asete për kryerjen e aktivitetit të licencuar). 
[bookmark: _GoBack]- Dokumentacioni teknik për centralet solare.
- Neni 9, pika 4.4.1,  të dhënat teknike për centralet solare.  
- Neni 9, pika 4.4.2,  të dhënat teknike për bllokun e transformimit dhe lidhjen me sistemin. Të dhënat teknike janë paraqitur si pjesë përbërëse e studimit të parafizibilitetit. 
- Neni 9, pika 4.4.3, dokumentacioni teknik dhe grafik. 
a) Paraqitje e përgjithshme skematike të centralit A1. 
b) Një diagram elektrik në format A1 të agregateve dhe bllokut të transformimit ku të evidentohet qartë pika e lidhjes me sistemin dhe pika e matjes.
c) Shtrirja gjeografike e vendit ku do të ngrihet apo zhvillohet veprimtaria duke dhënë referencat ekzakte (numër parcele, numër regjistri kadastre) dhe të paraqitura në hartë me shkallë 1:25000: 
d) Një hartë topografike ku të paraqitet qartë gjurma e linjës transmetuese në shkallë 1:25000.
- Neni 9, pika 4.4.4, dokumentacioni teknik-ekonomik. 
a) Studimi i fizibilitetit.
b) Grafiku i zbatimit të projektit.
c) Oponenca teknike e projektit.
- Neni 9, pika 4.4.5, leje nga institucione të tjera. 
a) Miratimin e OST-së ose OSSH-së për lidhjen e centralit në rrjetin elektrik të transmetimit ose shpërndarjes. 
b) Leje mjedisore nga organet përkatëse. 
- ERE në datën 21.8.2019, organizoi një seancë dëgjimore (njoftimi i seancës dëgjimore, nr. 394/2 prot., datë 14.8.2019) me përfaqësues të shoqërisë “Besta” sh.p.k., në të cilën u diskutua mbi dokumentacionin e munguar dhe paqartësitë e krijuara në lidhje me të. Në këtë seancë shoqërisë i’u la detyrë që të përcjellë në ERE dokumentacionin e munguar me shpjegimet e nevojshme për këtë aplikim.
- Në përgjigje të sa më sipër, me shkresën nr. 394/4 prot., datë 11.9.2019, shoqëria “Besta” sh.p.k. ka përcjellë në ERE në lidhje me dokumentacionin e munguar argumentet si më poshtë:
- Shoqëria deklaron se ka aplikuar në MIE në datën 14.6.2018 dhe është në pritje të miratimit të projektit fotovoltaik 2 mw në Kuçovë. 
- Sa i përket lejes mjedisore shoqëria “Besta” sh.p.k., bën me dije se është në pritje të miratimit të saj nga Agjencia Kombëtare e Mjedisit (AKM).
- Sa i përket certifikatës së pronësisë, shoqëria bën me dije se është në pritje të mbledhjes së Këshillit Bashkiak të Kuçovës për miratimin e kontratës së qirasë së tokës ku do të ndërtohet centrali fotovoltaik dhe kujton se nga kjo Bashki ka marrë miratim paraprak për nënshkrimin e kontratës.
- Sa i përket miratimit të pikës së lidhjes me rrjetin e OSHEE sh.a., shoqëria “Besta” sh.p.k., bën me dije se disponon miratimin paraprak.
- Në vijim të sa më sipër, ERE me shkresën nr. 394/5 prot., datë 15.10.2019, iu drejtua Ministrisë së Infrastrukturës dhe Energjisë me një kërkesë për informacion në lidhje me statusin e urdhrit të ministrit nr. 774, datë 5.11.2018 “Për ngritjen e grupit të punës për rishikimin e kuadrit ligjor të rregullave dhe procedurave të ndërtimit të kapaciteteve të reja prodhuese të energjisë elektrike nga Dielli” dhe pajisjen e shoqërisë “Besta” sh.p.k., me miratim paraprak për centralin fotovoltaik “Kuçova 2”.
- Në përgjigje të sa më sipër, MIE me shkresën e protokolluar në ERE me nr. 394/6, datë 8.11.2019 ka bërë me dije se: shoqëria “Besta” sh.p.k. ka paraqitur pranë MIE-s aplikimin për t’u pajisur me miratim paraprak për ndërtimin e kapacitetit të ri prodhues të energjisë elektrike fotovoltaike 2 mw, në datën 14.6.2018 dhe është pajisur nga MIE me miratimin paraprak “Për ndërtimin e një burimi gjenerues të energjisë elektrike fotovoltaike 2 mw dhe veprave ndihmëse në zonën Kuçovë, Bashkia Kuçovë, qarku Berat”.
- MIE bën me dije ERE-n se urdhri i ministrit nr. 774, datë 5.11.2018 “Për ngritjen e grupit të punës për rishikimin e kuadrit ligjor të rregullave dhe procedurave të ndërtimit të kapaciteteve të reja prodhuese të energjisë elektrike nga Dielli”, është ende në fuqi.
- Në vijim të korrespondencës me MIE-n edhe vetë shoqëria “Besta” sh.p.k. ka përcjellë me  shkresën e protokolluar në ERE me nr. 394/7, datë 8.11.2019, miratimin paraprak të lëshuar nga MIE, por jo miratimin përfundimtar të MIE-s, për këtë projekt dhe kontratën e lidhur me këtë të fundit për burimin gjenerues fotovoltaik prej 2 mw, në zonën e Kuçovës.
- ERE vlerëson se dokumentacioni i munguar është thelbësor për të çuar Bordin në një vendimmarrje për miratimin e kërkesës së aplikuesit. 
Për gjithë sa më sipër, Bordi i ERE-s

VENDOSI:

1. Të refuzojë kërkesën e shoqërisë “Besta” sh.p.k., për licencim në veprimtarinë e prodhimit të energjisë elektrike nga centrali fotovoltaik “Kuçova 2”, me kapacitet të instaluar 2 mw.
2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

